Bugun oqshomi. Ilhom Alievning O'zbekistonga tashrifi, Kusherbaev va Qodirovning dahanaki jangi, Eronda qatl qilingan o'zbek

xayrli kech, ushbu o'qib turganingiz — “Bugun”ning eng sara va muhim xabarlari joy olgan “Bugun oqshomi” dayjesti.
Ozarbayjon prezidenti O'zbekistonda. Birinchi kun.
Shavkat Mirziyoevning taklifiga binoan Ozarbayjon prezidenti Ilhom Aliev 21 iyun kuni davlat tashrifi bilan O'zbekistonga keldi. Aeroportida mehmonni bosh vazir Abdulla Aripov va boshqa rasmiy shaxslar kutib oldi. Tashrifning asosiy tadbirlari bugun bo'lib o'tdi.
Rasmiy uchrashuvlar boshlanishidan oldin Aliev va Mirziyoev Haydar Aliev sharafiga nomlangan ko'cha va hiyobonni (uning ichida Ozarbayjonning uchinchi prezidenti byusti ham bor) ochib berdi.

Haydar Aliev maydoni ochilishidan so'ng prezidentlar Yangi O'zbekiston bog'idagi Mustaqillik monumentiga tashrif buyurdi. Ilhom Aliev yodgorlik poyiga gulchambar qo'ygan. Ozarbayjon prezidentiga Mustaqillik monumenti haqida ma'lumot berilgach, prezidentlar esdalik uchun suratga tushgan.
Shundan so'ng barcha rasmiy jarayonlar boshlandi. Ko'ksaroy qarorgohida Ilhom Alievni rasmiy kutib olish marosimi bo'lib o'tdi. Barchasi odatdagidek: faxriy qoravul safi, davlat rahbarlarining shohsupaga ko'tarilishi, madhiyalar va rasmiy delegatsiyalar a'zolari.
Marosimdan keyin prezidentlar tor doiradagi uchrashuvga kirib ketdi. Unda davlat rahbarlari O'zbekiston va Ozarbayjon o'rtasidagi ko'p qirrali strategik sheriklik munosabatlarini yanada kengaytirish yuzasidan fikr almashdi.
Savdo-iqtisodiy hamkorlikni yanada kengaytirish maqsadida O'zbekiston va Ozarbayjon yetakchilari uchrashuv chog'ida ikki mamlakat hududida neft-gaz, gaz-kimyo, to'qimachilik, farmatsevtika, vinochilik va oziq-ovqat tarmoqlarida sanoat kooperatsiyasi istiqbollarini muhokama qildi.
Davlat rahbarlari xalqaro va mintaqaviy vaziyat yuzasidan ham fikr almashib, ko'p tomonlama tuzilmalar doirasidagi faol muloqot va o'zaro qo'llab-quvvatlashni davom ettirish masalalarini muhokama qildi. Shundan so'ng kengaytirilgan tarkibdagi uchrashuv ham bo'lib o'tdi.
Ma'lumot uchun, Ilhom Alievning tashrifi 22 iyun kuni ham davom etadi. Ertaga xiva shahridagi tarixiy yodgorliklarni ziyorat qilish rejalashtirilgan.
Qonunchilik palatasida jonli efir paytida Alisher Qodirov va Rasul Kusherbaev o'rtasida tortishuv yuz berdi.
Yig'ilish davomida elektron dalil masalasidagi qonun loyihasi muhokama qilinayotgan payt ikki deputat o'rtasida dahanaki tortishuv sodir bo'lgan.
“Lo'lichilik qilmang sahnaga chiqib olib. Gapni eshiting. Savolga javob berishni bilish kerak. IT’ni tushunasizmi? Elektron ma'lumot nimaligini tushunasizmi? Hech nimani tushunmaysiz. Bitta savolga ham javob berolmayapsiz”, — dedi Alisher Qodirov.

Ushbu tortishuvdan so'ng huquqshunos xushnudbek xudoyberdiev Qodirovning e'tirozlari (faqat qonunga nisbatan) to'g'ri bo'lganini yozgan. U qonun matni yuridik jihatdan puxta emasligi, buning oqibatida tergovchilar uchun “lazeyka” bo'lib qolishi mumkinligini qayd etgan.
“Masalaning oxiriga yetish uchun muhokamani to'liq ko'rib chiqdim. Kusherbaev himoya qilayotgan Jinoyat-protsessual kodeksini o'zgaritirishga oid qonun loyihasiga faqat Qodirov emas, boshqa deputatlar — Ilhom Abdullaev, Doniyor G'aniev, Sharofiddin Nazarov ham e'tiroz bildirgan. Huquqshunos sifatida aytishim mumkinki, barchasining e'tirozi to'ppa-to'g'ri!
Qonun loyihasi matni yuridik jihatdan puxta emas, shu sababli ertaga amaliyotda tergovchilar bu lazeykali qonundan foydalanib, mansabdor shaxslarning telefon va kompyuterlarini bemalol titkilay oladigan bo'lib qoladi. Amaliyotda buni birorta deputat nazorat qilib berolmaydi, qo'lidan kelmaydi”, deb yozadi xushnud xudoyberdiev.
Shundan so'ng ko'pchilik blogerlar singari huquqshunos ham Milliy tiklanish partiyasi raisining “lo'lichilik” iborasiga e'tibor qaratdi. Uning butun bir millatga nisbatan hurmatsizligi noto'g'ri bo'lganini ko'pchilik yozmoqda. “Kainbek” hattoki lo'lilar Qodirovni sudga berishi mumkinligini eslatdi.
Deputat Kusherbaev tortishuvdan so'ng Qodirovning “Ozodliksevar deputat” degani gapiga javob bergan (va raisni “millatchiroq aka” deb atagan):
“Men haqiqatan ham ozodlikni sevaman va o'zimni ozod inson deb bilaman. Bu mening eng qadrli boyligim.
Menimcha, qolganlar ham ozodlikni sevib, o'zlarini ozod insonlar deb bilishadi, ayniqsa deputatlar.
Biz ozodsevarlarmiz!”, deb yozadi deputat.
Bugun.uz huquqshunos Zafar Solijonov bilan intervyu uyushtirdi. Unda aynan Rasul Kusherbaev va Alisher Qodirov haqida ham so'z borgan. Ko'rishni tavsiya qilamiz!

Moskva birjasi 27 iyundan boshlab o'zbek so'mida savdolarni amalga oshiradi.
Birjaning rasmiy saytida ma'lum qilinishicha, ushbu sanadan valyuta bozorida o'zbek so'mi, arman drami va Janubiy Afrika randi bo'yicha savdolar boshlanadi. Savdo ishtirokchilari va ularning mijozlari quyidagi valyuta juftliklari uchun spot va almashtirish vositalaridan foydalanishlari mumkin:
O'zbekistonda bug'doy uni importi o'tgan yilga nisbatan qariyb 20 tonnaga oshdi.
O'zbekistonga yanvar–may oylarida xorijdan 49 million dollarga 158,4 ming tonna bug'doy uni import qilindi. Ko'rsatkich 2021 yilning mos davri bilan solishtirilganda 19,8 ming tonnaga oshgan.
O'tgan 5 oy davomida O'zbekiston eng ko'p bug'doy import qilgan davlatlar ichida Qozog'iston katta farq bilan yetakchilik qilmoqda — 153,4 ming tonna. Rossiyadan esa 4,9 ming tonna bug'doy uni olib kelingan. AQSh esa O'zbekistonga 50 tonna bug'doy uni eksport qilib, kuchli uchlikni yakunlab bergan.
O'zbekistonda qizlar o'rtacha 22,3 yoshda, yigitlar esa 26,5 yoshda oila qurmoqda.
Davlat statistika qo'mitasi ma'lumotlariga ko'ra, 2022 yilning 1 yanvar holatiga respublika bo'yicha ilk bor oila qurayotgan erkaklarning o'rtacha yoshi 26,5, qizlarniki esa 22,3 ni tashkil etgan.
Hududlar kesimida ilk bor oila qurayotgan erkaklarning eng kam o'rtacha yoshi Buxoro viloyatida — 25,4 yosh ekani qayd etilgan, aksi esa Toshkent shahrida kuzatilgan — 27,1 yosh. Qizlar orasida hududlar kesimida eng kichik o'rtacha yosh Namangan va Farg'ona viloyatlarida qayd etilgan — 21,5 yosh. Buning aksi ham poytaxtda bo'lgan — 23,1 yosh.
xo'sh, olamda nima gap?
Eronda ikki nafar shia ulamosini o'ldirishda ayblangan o'zbek yigit qatl etildi.
Eronning Mashhad shahrida 5 aprel kuni asli o'zbekistonlik 21 yoshli Abdullatif Muradiy Imom Rizo nomli shia ibodatxonasida uch nafar ulamoga pichoq bilan hujum qilgan. Oqibatda ulardan biri nogironligicha qolgan, ikki nafari olgan jarohatlari tufayli vafot etgan.
Ta'kidlanishicha, yigit bir yil avval Pokiston orqali Eronga noqonuniy borgan. U odam o'ldirish maqsadida pichoq bilan hujum qilishda ayblangan. 20 iyun kuni ertalab Muradiy Mashhaddagi Vakilobod qamoqxonasida osilgan. Marhum IShID terrorchilik tashkiloti tarafdori bo'lgani qayd etilgan.
Germaniya kantsleri Olaf Sholts Evropa Ittifoqiga yangi a'zolarni qabul qilishni osonlashtirishni taklif qildi.
Kantsler Evropa Ittifoqi barcha sohalarda bir ovozdan qaror qabul qilish tamoyilidan uzoqlashishi va yangi a'zolarni qabul qilishga tayyorgarlik ko'rishi kerakligini ta'kidlagan.
“Buning uchun Evropa Ittifoqi tuzilmalari va qaror qabul qilish jarayonlarini modernizatsiya qilishi kerak. Har doim ham bir ovozdan qaror qabul qilib bo'lmaydi, garchi hozirgi protsedura bir ovozni ko'zda tutsa ham”, — degan Sholts.
Uning so'zlariga ko'ra, u bu masalani 23-24 iyun kunlari bo'lib o'tadigan EI sammitida ko'tarmoqchi.
Ma'lumot o'rnida, Evropa Ittifoqiga a'zo 27 davlatning davlat va hukumat rahbarlari Ukraina, Moldova va Gruziyaning a'zolik haqidagi arizalarini ko'rib chiqadi. Evrokomissiya birinchi ikki davlatga EI a'zoligiga rasmiy nomzodlar maqomini berishni tavsiya qilgan. Ukraina prezidenti Vladimir Zelenskiy bu mamlakat uchun tarixiy hafta bo'lishini aytgandi.
Bugun bilan yashang. “Bugun”da qoling.